b'\n_START_ARTICLE_\n\xc5\xa0tefan Cek\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini gostilni\xc4\x8darja in posestnika \xc5\xa0tefana in gospodinje Ane Cek, rojene Nedoh. Srednjo \xc5\xa1olo je kon\xc4\x8dal v gori\xc5\xa1kem malem semeni\xc5\xa1\xc4\x8du. V Gorici je kon\xc4\x8dal tudi bogoslovje. Posve\xc4\x8den je bil 23. marca 1937. Po posve\xc4\x8denju je bil du\xc5\xa1ni pastir v hrva\xc5\xa1ki Istri, kjer je ostal 28 let. Vmes je bil od 1947 zaradi la\xc5\xbenih obto\xc5\xbeb 6 let zaprt v Stari Gradi\xc5\xa1ki. Leta 1965 se je vrnil v Slovenijo, bil 12 let \xc5\xbeupnik v \xc5\xa0marju pri Kopru, nato pa do smrti v Dekanih. Umrl je v bolni\xc5\xa1nici v Izoli. \xc5\xbde kot bogoslovca ga je fa\xc5\xa1isti\xc4\x8dna policija ozna\xc4\x8dila kot \xc4\x8dloveka \xc2\xbbizrazitih slovanskih \xc4\x8dustev in nasprotnika na\xc5\xa1ega re\xc5\xbeima\xc2\xab. Cek je bil globok, izobra\xc5\xbeen, odlo\xc4\x8den in premo\xc4\x8drten duhovnik, zahteven do sebe in drugih. Svojo slu\xc5\xbebo je povsod opravljal vestno, po\xc5\xbertvovalno in temeljito. V razli\xc4\x8dnih oblikah je vsepovsod stregel ljudem ne glede na jezik, narodnost, kulturo, izobrazbo in religijo.'